**מאיה אלקולומברה** (נולדה ב-25 בדצמבר 1989) היא אשת תקשורת, שדרנית רדיו ופעילה חברתית ישראלית לזכויות בעלי חיים.

ביוגרפיה
--------

מאיה אלקולומברה גדלה בעיר מודיעין-מכבים-רעות. בשנת 2008, עם גיוסה לצה"ל, החלה אלקולומברה לשמש כמפעילת תקשוב מבצעי.

בין השנים 2011 ל-2014 למדה לימודי תקשורת עם התמחות ברדיו באוניברסיטת אריאל.

החל משנת 2016 ועד היום (נכון ל-2021) מנהלת מאיה את המדיה החברתית בעמותת Vegan Friendly.

אלקולומברה נשואה ואם לבן.

### רדיו

בשנת 2013, במהלך לימודיה, החלה לשדר ברדיו הקצה את התוכנית "אתם" בה שודרו שירים לבקשת המאזינים, אותה שידרה ברציפות עד שנת 2020.

בשנת 2017 החלה את תפקידה הראשון בתאגיד השידור הציבורי "כאן" בתחנת רשת ג', שם שידרה במשך כשנה עד לשנת 2018, אז החלה לשדר בתחנת 88FM שם היא משדרת את רצועת אחר הצהריים בין השעות 16:00–19:00.

החל משנת 2022 מגישה אלקולומברה את המצעד הרשמי של ישראל בתחנת הרדיו כאן גימל "העשירייה". באותה שנה הגישה את "העשירייה של השנה" המצעד השנתי של התחנה.

כיום בנוסף למצעד העשיריה משדרת אלקולומברה את רצועת הבוקר היומית בין השעות 10:00-07:00.

### טלוויזיה

בין השנים 2018 ל-2019 הנחתה אלקולומברה את התוכנית "גימלייב" בה מתבצעים ראיונות אחד על אחד עם מוזיקאים ישראלים בערוץ כאן 11.

בשנת 2018 הגישה את פינת הראיונות במצעד הישראלי השנתי של גימל תשע"ח.

ב-31 בדצמבר 2019 הגישה סדרת ראיונות עם מוזיקאים שונים במסגרת מצעד העשור של כאן גימל.

ב-3 במרץ 2020 שימשה כשופטת בתחרות "השיר הבא לאירוויזיון" בה נבחר השיר הישראלי לאירוויזיון "Feker Libi".

במהלך שנת 2020 הגישה את התוכנית "חי בגימל" ששודרה בערוץ כאן 11 במהלכה ביצעה ראיונות עם מוזיקאים ישראלים ובניהם: מירי מסיקה, יובל דיין, לירן דנינו, עידן עמדי ואומנים נוספים.

ב-29 באפריל 2020 הנחתה יחד עם ירון ברובינסקי את טקס פרסי האקדמיה הישראלית לטלוויזיה לשנת 2019.

ב-18 בספטמבר 2020 הנחתה אלקולומברה, יחד עם טל ארגמן ושיר זיו, את המצעד הרשמי של ישראל משדר חגיגי של כאן ג' לשנת תש"ף בו נבחרו 30 השירים הנבחרים וכן זמר השנה, זמרת השנה והרכב השנה.

בשנת 2020 החלה אלקולומברה להנחות, לצד המנצח בן יפת, את התוכנית "קול השכונה" בערוץ כאן 11, תוכנית מוזיקלית בה התארחו זמרים שונים בשכונת התקווה בתל אביב וביצעו את שיריהם יחד עם הרכב האקפלה ווקה תקווה.

ב-6 בספטמבר 2021 הנחתה אלקולומברה את המצעד הרשמי של כאן ג' לשנת תשפ"א, בו נבחרו 30 השירים הנבחרים וכן זמר השנה, זמרת השנה והרכב השנה.

ב-30 בינואר 2022, הנחתה מאיה את המשדר בו נחשפו השירים הרשמיים של ישראל לאירוויזיון 2022, בכאן גימל וכאן דיגיטל.

החל מ-2023 מגישה את פינת "כותרות השבוע בתרבות" בתוכנית "סוכן תרבות" ב"כאן".

קישורים חיצוניים
----------------

* מאיה אלקולומברה, ברשת החברתית אינסטגרם

הערות שוליים
------------

1. ↑  מאיה אלקולומברה, באתר KZradio רדיו הקצה
2. ↑  הכר את השדרנית עם מאיה אלקולומברה, באתר כאן בלוג | כאן תאגיד השידור הישראלי
3. ↑  מאיה אלקולומברה - להאזנה | כאן, באתר כאן-תאגיד השידור הישראלי
4. ↑  דף התוכנית היומת של מאיה בכאן 88, באתר כאן 88
5. ↑  גימלייב - להאזנה | כאן, באתר כאן-תאגיד השידור הישראלי(הקישור אינו פעיל, 7.9.2021)
6. ↑  שירי המצעד השנתי תשע"ח - 30 הגדולים!, באתר כאן-תאגיד השידור הישראלי
7. ↑  מצעד העשור של כאן 88, באתר כאן-תאגיד השידור הישראלי
8. ↑  מהפך: כך יבחר השיר לאירוויזיון 2020, באתר "סרוגים", 28 במאי 2019
9. ↑  תחרות פרסי הטלוויזיה 2019 - תכנייה מלאה, באתר www.israelfilmacademy.co.il
10. ↑  המצעד השנתי הרשמי של כאן גימל - הצביעו והשפיעו, באתר כאן-תאגיד השידור הישראלי
11. ↑  לוח שידורים – ערוצי טלוויזיה ורדיו | כאן תאגיד השידור, באתר www.kan.org.il
12. ↑  אירוויזיון 2022: גמר אקס פקטור יתקיים ב-5 בפברואר - אירוויזיון 2022, באתר EuroMix, ‏2022-01-20
13. ↑  *משדר חשיפת השירים לאירוויזיון 2022*, נבדק ב-2022-02-16